text: Lave priser skaber ny trafikrekord
  11 januar 2017 kl. 14.24
  Turisterne fortsætter med at strømme til Fanø. Især flere danskere har i 2016 taget færgen mellem Esbjerg til Fanø.
  For andet år i træk kan rederiet Færgen fremvise rekordhøje trafiktal. Således blev der i 2016 overført 350.276 biler på ruten, og det er en stigning på 5,5 procent i forhold til året før.
  Ifølge rederiet så er det især efter at de nye prisnedsættelser, der trådte i kraft uden for højsæsonen, at flere turister har sat kursen mod Fanø.
  Prisen for en billet til Fanø blev sat ned 1. september 2016, og det har resulteret i over 20 procent flere overførte biler i perioden frem til 30. november 2016.
  Rederiet Færgen peger også på, at flere turister har fået øje på øens placering i Nationalpark Vadehavet, som nu også er på UNESCO´s  verdensarvsliste.
  Også i antallet af passagerer har 2016 sat rekord. I alt 1.667.209 sejlede til Fanø og det er en stigning på 2,2 procent i forhold til 2015.
  